Diari Oficial de la Generalitat Valenciana


Sumari del DOGV 3949, del 28-02-2001 (2001/1580)

Informació pública de les bases per a la provisió de cinc places de policia local del cos de policia local, categoria d'agent, vacants en la plantilla de l'Ajuntament de San Antonio de Benagéber (València).
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3949

Data del DOGV
:   28-02-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/1580


Data del document
:   27-12-2000

Organisme emissor
:   Ajuntament de San Antonio de Benagéber

Tipus de document
:   Convocatòria

Descriptors 

:   * San Antonio de Benagéber
    * administració local
    * concurs administratiu
    * policia

Informació pública de les bases per a la provisió de cinc places de policia local del cos de policia local, categoria d'agent, vacants en la plantilla de l'Ajuntament de San Antonio de Benagéber (València). [2001/F1580]
  
Bases per a proveir en propietat cinc places de policia local del cos de policia local, escala bàsica, categoria d'agent, vacants en la plantilla de l'Ajuntament de San Antonio de Benagéber (València), de conformitat amb el que es disposa en la Llei 7/1985, de 2 d'abril; el Reial Decret Legislatiu 781/1986, de 18 d'abril; el Decret 69/1986, de 2 de juny (DOGV de 20.06.1986); el Reial Decret 896/1991, de 7 de juny; el Reial Decret 2.617/1985, de 9 de desembre; la Llei 6/1999, de la Generalitat Valenciana; el Decret 152/1991, de 29 d'agost, les ordres de desplegament; la Llei 50/1998, de 30 de desembre, de Mesures Fiscals, Administratives i d'Ordre Social, i les restants normes d'aplicació.
  
Primera. Objecte de les bases
  
L'objecte d'aquest edicte és la regulació de les bases per a la provisió en propietat, mitjançant concurs oposició per torn lliure, de cinc places d'agent de la policia local, escala d'administració especial, subescala de serveis especials, classe de policia local i els seus auxiliars, enquadrades en l'escala bàsica. Els correspon el nivell C de titulació, d'acord amb el que s'estableix en la disposició transitòria quarta de la Llei 6/1999, de 19 d'abril, de la Generalitat Valenciana, de Policies Locals i de Coordinació de les Policies Locals de la Comunitat Valenciana.
  
 Segona. Condicions dels aspirants
  
Per a ser admesos a la realització de les proves selectives, els aspirants hauran de complir els requisits següents en la data en què finalitze el termini d'admissió de sol·licituds:
  
- Ser espanyol.
  
- Estar en possessió del títol de Batxiller Superior, Formació Professional de segon grau o equivalent, o tenir complides les condicions per a obtenir-lo en la data en què finalitze el termini de presentació d'instàncies; l'equivalència haurà de ser reconeguda per l'administració competent i degudament acreditada en tal sentit pels aspirants.
  
- No patir cap malaltia ni defecte físic que impedisca l'exercici normal de les funcions corresponents i tenir una estatura mínima de 1,65 metres per als homes i 1,60 per a les dones.
  
- Tenir complits 18 anys d'edat sense excedir de l'edat de 30 anys. Només a l'efecte de l'edat màxima, es compensarà el límit amb els serveis prestats anteriorment a l'administració local, escala d'administració especial, subescala de serveis especials, classe de policia local i els seus auxiliars.
  
- No haver estat separat mitjançant expedient disciplinari del servei de l'administració de l'estat, de les comunitats autònomes, de les entitats locals o de qualsevol altra institució jurídica pública, ni trobar-se inhabilitat per a l'exercici de les funcions públiques.
  
- Estar en possessió dels permisos de conducció de vehicles de les classes A-2 i B-2 o, si escau, A del Reial Decret 772/1997, de 30 de maig, mitjançant el qual s'aprova el Reglament General de Conductors, que permeta la conducció de motocicletes amb unes característiques de potència que no sobrepassen els 25 Kw o una relació potencial/pes no superior a 0,16 Kw/kg, i B que habilite per a la conducció dels vehicles a què fa referència l'article 7.3 de l'anterior Reial Decret 772/1997.
  
Tercera. Presentació d'instàncies i documentació annexa
  
3.1. Una vegada haja conclòs el procés de publicitat d'aquestes bases, es procedirà a la convocatòria pública per a la provisió de les places vacants mitjançant el Decret de l'Alcaldia, d'acord amb les presents bases, de conformitat amb el que s'estableix en l'article 21.1, en les lletres g), h) i i), de la Llei 7/1985, Reguladora de les Bases de Règim Local. D'acord amb el que s'estableix en l'article 31 de la Llei 6/1999, de la Comunitat Valenciana, aquestes bases, així com el decret de convocatòria, es publicarà en el Butlletí Oficial de la Província de València i en el Diari Oficial de la Generalitat Valenciana, i el text íntegre es comunicarà a l'Institut Valencià de Seguretat Pública de la Generalitat. Un extracte de les bases i de la convocatòria es publicarà en el Boletín Oficial del Estado.
  
3.2. Les instàncies per prendre part en la convocatòria es dirigiran a l'alcalde president d'aquest ajuntament, i es podrà utilitzar la instància model que facilitarà l'Ajuntament de San Antonio de Benagéber. Les instàncies es presentaran al Registre General o en la forma que determina l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, dins del termini de 20 dies hàbils, a partir de l'endemà de la publicació de la convocatòria en el Boletín Oficial del Estado.
  
En les instàncies per a prendre part en aquesta convocatòria, els aspirants hauran de manifestar que compleixen tots els requisits exigits en aquestes bases i que es comprometen a prestar el preceptiu jurament o promesa.
  
3.3. A les instàncies s'adjuntarà el justificant d'haver ingressat els drets d'examen pels aspirants, que es fixen en 4.000 pessetes, a Caja Campo, oficina de San Antonio de Benagéber, entitat 3094, oficina 0045, DC 42, número de compte 1909396923, a nom de l'Ajuntament de San Antonio de Benagéber, o mitjançant un gir postal, segons que preceptua la Llei de Procediment Administratiu Comú. Aquests drets d'examen només seran retornats a qui no siga admés al procediment selectiu, per manca d'algun dels requisits exigits per a prendre-hi part.
  
Quarta. Admissió d'aspirants
  
Per a ser admesos a les proves selectives, n'hi haurà prou que els aspirants manifesten a la instància que compleixen totes les condicions exigides en aquestes bases, referides a la data d'acabament del termini de presentació, i que hagen pagat els drets d'examen.
  
Una vegada expirat el termini de presentació d'instàncies, mitjançant una resolució de l'Alcaldia, s'aprovarà la llista d'aspirants admesos i exclosos, la qual es farà pública en el Butlletí Oficial de la Província de València i al tauler d'anuncis de l'ajuntament, i es concedirà un termini de 10 dies a l'efecte d'esmenar errades pels aspirants exclosos. No obstant, les errades de fet es podran esmenar en qualsevol moment, d'ofici o a petició de l'interessat.
  
Una vegada transcorregut aquest termini sense que es formule cap reclamació aquestes llistes s'entendran definitives, i l'Alcaldia resoldrà les reclamacions que s'hagen presentat.
  
En la resolució per la qual s'aproven les llistes, es determinarà el lloc, la data i l'hora de la realització de la fase de concurs, i també del primer exercici de l'oposició.
  
Cinquena. Tribunal qualificador
  
El tribunal qualificador estarà compost pels membres següents, tots amb veu i vot:
  
- President: l'alcalde president de l'ajuntament o regidor que delegue.
  
- Secretari: el de la corporació o funcionari que delegue, que actuarà a més com a vocal.
  
- Vocals:
  
· Un representant del professorat oficial designat per l'Institut Valencià de Seguretat Pública.
  
· Un representant de l'administració de la Generalitat Valenciana.
  
· El regidor delegat de Seguretat o regidor que delegue.
  
· El cap del cos de la policia local de la corporació convocadora, i si no n'hi ha, un funcionari de la corporació.
  
· Un representant del personal estatutari de la corporació.
  
Els grups municipals Plataforma Cívica Democràtica, Socialista i Mixt designaran un representant amb veu i sense vot.
  
La designació dels membres del tribunal inclourà la dels respectius suplents, i es farà pública junt amb la llista d'admesos i exclosos, i en qualsevol cas al tauler d'anuncis de l'ajuntament.
  
La corporació sol·licitarà als òrgans corresponents la designació dels respectius representants, que s'haurà d'efectuar en el termini dels 20 dies següents al de la recepció de la sol·licitud. El tribunal podrà disposar la incorporació d'assessors especialistes a les seues sessions.
  
Els vocals del tribunal tindran grup o titulació acadèmica, almenys, igual o superior que l'exigida per als llocs de treball oferits.
  
El tribunal no podrà constituir-se ni actuar sense l'assistència, com a mínim, de la meitat més un dels membres, titulars o suplents.
  
Els membres del tribunal podran ser recusats pels aspirants de conformitat amb el que estableixen els articles 28 i 29 de la vigent Llei de Règim Jurídic de les Administracions Públiques i del Procediment Administratiu Comú (Llei 30/1992).
  
Als efectes del que es disposa en l'annex IV del Reial Decret 236/1988, de 4 de març, el tribunal que actua en aquesta prova selectiva tindrà la categoria tercera de les que s'hi recullen, tant pel que fa a les assistències dels membres del tribunal com dels seus assessors i col·laboradors.
  
Sisena. Començament i desenvolupament de l'oposició
  
Els aspirants seran convocats en crida única, tret de casos de força major degudament justificats i apreciats lliurement pel tribunal. La no-presentació d'un aspirant en el moment de la crida a qualsevol de les proves obligatòries determinarà automàticament la pèrdua del dret a participar en el mateix exercici i en els successius, i per tant quedarà exclòs del procés selectiu.
  
L'ordre d'actuació dels aspirants en aquells exercicis que no puguen realitzar-se conjuntament, es determinarà alfabèticament pel primer cognom, mitjançant sorteig previ.
  
El tribunal podrà requerir en qualsevol moment als aspirants que n'acrediten la identitat, per a la qual cosa hauran de portar el document nacional d'identitat (DNI).
  
Una vegada hagen començat les proves, no caldrà la publicació dels successius anuncis de realització de la resta d'exercicis en el Butlletí Oficial de la Província de València. Aquests anuncis hauran de fer-los públics el tribunal als taulers de l'ajuntament, amb 12 hores d'antelació a l'inici d'aquestes, si es tracta del mateix exercici, o de 48, si es tracta d'un nou exercici.
  
Setena. Procediment de selecció: oposició torn lliure
  
7.1 Fase prèvia
  
Abans d'iniciar les proves de coneixement del temari, es realitzarà un exercici o prova psicotècnica aptitudinal i de personalitat, i també el reconeixement mèdic preceptiu. Tant l'exercici psicotècnic com el reconeixement mèdic seran eliminatoris, amb la qualificació d'apte o no apte, i s'ajustaran als barems establits en l'annex corresponent d'aquestes bases.
  
7.2 Fase d'oposició
  
Constarà dels següents exercicis:
  
Primer exercici. De caràcter obligatori.
  
Consistirà a superar les proves d'aptitud física que posen de manifest la capacitat per a l'exercici del lloc de treball. Amb el contingut i marques que s'especifiquen en l'annex corresponent d'aquestes bases.
  
Segon exercici. De caràcter obligatori.
  
Exposició per escrit, en un temps màxim de dues hores, de quatre temes elegits per sorteig, un de cada un dels grups primer a quart, ambdós inclusivament, que componen el temari que es recull en annex a aquestes bases. Els temes esmentats seran llegits en sessió pública davant del tribunal, que podrà formular les preguntes o aclariments que considere oportuns. Es valorarà la claredat d'idees, la facilitat d'expressió verbal i el coneixement sobre els temes exposats.
  
La qualificació d'aquest exercici serà de 0 a 10 punts, i caldrà obtenir un mínim de 5 punts per a superar-lo.
  
Tercer exercici. De caràcter obligatori.
  
Consistirà en l'exposició per escrit d'un tema dels que componen el grup cinqué en un temps màxim d'una hora. S'hi valoraran els coneixements exposats, la claredat en l'exposició, netedat, redacció i ortografia. De forma alternativa, a judici del tribunal, aquest exercici es podrà substituir per la realització d'un qüestionari de coneixements policials sobre el temari, amb 50 preguntes alternatives; en aquest cas la duració màxima serà de dues hores.
  
En qualsevol cas, la qualificació d'aquest exercici serà de 0 a 10 punts, i caldrà obtenir un mínim de 5 punts per a superar-lo.
  
Quart exercici. De caràcter obligatori i no eliminatori.
  
Consistent a traduir del valencià al castellà i viceversa un text proposat pel tribunal. La durada d'aquest exercici serà d'una hora.
  
Aquest exercici es qualificarà de 0 a 2 punts.
  
Huitena. Relació d'aprovats
  
El tribunal no podrà aprovar ni declarar que ha superat el present procediment selectiu un nombre d'aspirants superior al de places convocades, sense perjudici del que estableixen els articles 6 i 7 del Reglament General d'Ingrés del Personal al Servei de l'Administració de l'Estat.
  
Novena. Curs selectiu. Torn lliure
  
Una vegada acabades les proves selectives del torn lliure, el tribunal farà pública la relació d'aspirants aprovats, si n'hi ha, per ordre de puntuació aconseguida, i elevarà la dita relació a l'Alcaldia Presidència, conjuntament amb l'acta de l'última sessió.
  
Amb la presentació prèvia de la documentació exigida, els aspirants proposats s'incorporaran a l'Institut Valencià de Seguretat Pública per a realitzar el primer curs teoricopràctic que hi tinga lloc, integrat per dues fases, una de formació i selecció a l'Institut Valencià de Seguretat Pública, amb una durada de quatre mesos, i una altra, una vegada superada l'anterior, de pràctiques al mateix ajuntament, amb una durada de dos mesos. La qualificació del període de pràctiques correspondrà a l'Institut Valencià de Seguretat Pública.
  
Durant la realització del curs teoricopràctic, els aspirants seran nomenats per la corporació funcionaris en pràctiques, i percebran les retribucions que els corresponguen.
  
Deu. Presentació de documents
  
Els aspirants proposats pel tribunal hauran de presentar davant de la corporació, en el termini de 20 dies hàbils des que es faça pública la relació d'aspirants aprovats, els documents acreditatius de les condicions de capacitat i requisits exigits en aquestes bases de convocatòria:
  
- Certificat de naixement expedit pel registre civil corresponent o fotocòpia del document nacional d'identitat, degudament compulsada.
  
- Original o fotocòpia compulsada del títol acadèmic exigible segons la corresponent convocatòria.
  
- Declaració de no haver sigut separat per mitjà d'expedient disciplinari en qualsevol administració o ocupació pública, així com de no trobar-se inhabilitat penalment per a l'exercici de funcions públiques.
  
- Fotocòpia compulsada dels permisos de conducció A-2 i B-2, o, si és el cas, A del Reial Decret 772/1997, de 30 de maig, pel qual s'aprova el Reglament General de Conductors, i B que habilite per a la conducció dels vehicles a què es refereix l'article 7.3 de l'anterior Reial Decret 772/1997.
  
Els aspirants que tinguen la condició de funcionaris de carrera romandran exempts de justificar documentalment les condicions generals que ja consten acreditades per a obtenir el seu nomenament anterior. En tot cas, hauran de presentar l'original o una còpia compulsada del seu nomenament com a funcionari de carrera i el títol acadèmic exigit.
  
Els qui dins del termini indicat, i salvant casos de força major, no presenten la documentació anterior, no podran ser nomenats funcionaris, i s'invalidarà l'actuació de l'interessat i la nul·litat subsegüent dels actes del tribunal pel que fa a aquest, sense perjudici de la responsabilitat en què pogueren haver incorregut per falsedat en la seua instància.
  
Si l'aspirant és exclòs pel fet de no presentar la documentació, o per falsedat d'aquesta, el tribunal podrà proposar la inclusió en la llista d'admesos, del mateix nombre que d'exclosos per les causes anteriors, sempre que hagen superat les proves selectives i pel mateix ordre que el que resulte d'aquelles.
  
Onze. Nomenament
  
Una vegada superat el curs teoricopràctic, l'Institut Valencià de Seguretat Pública formularà una proposta de nomenament a l'Alcaldia. Els aspirants que no superaren el curs teoricopràctic podran incorporar-se al curs immediatament posterior. No obstant, cessaran com a funcionaris en pràctiques, i podran ser nomenats de nou quan s'incorporen al següent curs. Si no superen aquest segon, perdran definitivament el dret de reserva de plaça.
  
Els aspirants que superen el curs teoricopràctic, amb la presentació prèvia de la documentació exigida, seran nomenat funcionaris de carrera, i hauran de prendre possessió en el càrrec en el termini màxim de 30 dies, comptadors des de l'endemà d'aquell en què se li notifique el nomenament.
  
Dotze. Incidències
  
El tribunal queda autoritzat per a resoldre els dubtes que s'hi presenten, interpretar aquestes bases i prendre els acords necessaris per al bon ordre del procés selectiu. En allò no establit en aquestes bases, serà aplicable la Llei 7/1985, de 2 d'abril; el Reial Decret Legislatiu 781/1986, de 18 d'abril; el Decret 69/1986, de 2 de juny; la Llei 6/1999, de 19 d'abril, de Policies Locals i de Coordinació de Policies Locals de la Comunitat valenciana, i normes de desplegament.
  
Tretze. Recursos
  
Contra aquestes bases i dels actes administratius definitius que se'n deriven, les persones interessades podran interposar els recursos oportuns en els casos i en la forma establits en la Llei 30/1992, de Règim Jurídic de les Administracions Públiques i del Procediment Administratiu Comú.
  
Annex I
  
Reconeixement mèdic
  
Quant al reconeixement mèdic exigit en el text general de les bases, les persones interessades hauran d'aportar un certificat mèdic en model oficial, expedit per metge col·legiat exercent, en el qual s'especifique de manera explícita que el subjecte no incorre en cap de les exclusions establides en l'Ordre de 22 de desembre de 1997, de la Conselleria de Presidència. El tribunal es reserva la potestat d'obligar les persones que presenten el certificat a sotmetre's a la revisió mèdica al centre designat per la corporació durant qualsevol moment de la celebració de les proves.
  
El contingut del reconeixement mèdic serà l'establit en l'esmentada Ordre de 22 de desembre de 1997, de la Conselleria de Presidència (publicada en el Diari Oficial de la Generalitat Valenciana núm. 3.175, de data 3 de febrer de 1998), per la qual es modifica la de data 5 de desembre de 1994, de la Conselleria d'Administració Pública.
  
La corporació podrà exigir, abans de la presa de possessió de les persones que hagen superat les corresponents proves, la realització del reconeixement mèdic establit en la reiterada ordre, a fi de verificar el manteniment de les condicions mèdiques exigibles i als efectes de la seua consideració com a persona apta o no apta per a l'exercici del lloc de treball.
  
Annex II
  
Proves psicotècniques
  
El contingut de les proves psicotècniques, d'acord amb el que s'estableix en l'Ordre de 5 de desembre de 1994, és el següent:
  
Barem d'aplicació per al reconeixement psicotècnic. Descripció dels factors a mesurar en el procés de selecció.
  
I. Aptituds mentals.
  
Raonament verbal: com el nom indica, constitueix una mesura de l'aptitud per a comprendre conceptes, expressats a través de la paraula. Aprecia més la capacitat per a abstraure, generalitzar i pensar de manera constructiva. Constitueix un valuós índex del nivell ocupacional a què un subjecte pot aspirar, ja que, en molts treballs, hi ha una relació positiva entre el nivell de responsabilitat que tenen assignat i el grau de profunditat amb què cal que siguen compreses les idees expressades verbalment.
  
Raonament abstracte: intenta apreciar l'agilitat mental amb formes no verbals, ja que l'habilitat per a raonar amb paraules no és idèntica a l'habilitat per a raonar amb figures, el test de raonament abstracte no substitueix adequadament el raonament verbal, però hi pot servir com a element de confrontació.
  
Rapidesa i precisió perceptiva: és una anàlisi ràpida de situacions complexes, ideada per a mesurar la rapidesa de respostes en tasques de tipus perceptiu.
  
Atenció i resistència a la fatiga: és una prova que exigeix una gran concentració i resistència a la monotonia. En conseqüència, aquest instrument pot apreciar l'aptitud o capacitat per a concentrar-se en tasques, la principal característica de les quals és la rapidesa perceptiva, juntament amb l'atenció continuada.
  
Agilitat mental: capacitat per a comprendre situacions, les relacions que existeixen entre elles, poder captar les estructures d'aquestes relacions i tenir un mètode sistemàtic de raonament.
  
Memòria visual: capacitat per a recordar situacions a través del sentit de la vista.
  
II. Personalitat.
  
Sentit de la disciplina i de l'autoritat: conformitat davant les normes i demandes dels seus superiors. Persona que sol ser sòbria i digna de confiança, i també dominada pel sentit del deure; perseverant, responsable i organitzada.
  
Sentit de la iniciativa: persona no inhibida, disposada a intentar noves coses, pot suportar sense fatiga les vicissituds del tracte amb la gent i les situacions emocionals aclaparadores.
  
Seguretat en si mateix. Fermesa personal: capacitat pràctica i realista. La confiança en si mateix i la capacitat per a tractar amb coses és madura i poc ansiosa; és flexible i segura.
  
Desenvolupament de conductes cooperatives. Capacitat d'integració en el grup. Grau en què les persones s'ajuden entre si i es mostren amables i cooperadores amb els companys. Persona adaptable, animosa, interessada pels altres. Bona col·laboradora amb el treball del grup.
  
Autocontrol dels impulsos i emocions: persona amb molt de control de les seues emocions i de la seua conducta en general. Curosa i oberta a l'àmbit social. Fa palés el que comunament es coneix com a «respecte a si mateix», té en compte la reputació social.
  
Serenitat: persona asserenada, relaxada i tranquil·la.
  
Capacitat empàtica i de maneig de la relació interpersonal: persona socialment desimbolta, no inhibida, amb bona capacitat per a aconseguir i mantenir contactes personals.
  
Neutralitat efectiva en l'exercici professional: persona responsable i organitzada, les seues metes es troben dins de la normativa social. Fa el que socialment és correcte, seguint estrictament les normes, fent el que és acceptat i idoni.
  
Capacitat d'automotivació: capacitat de sentir-se satisfet en allò referent a la seua ocupació. Grau en què una persona es preocupa per la seua activitat i s'hi lliura.
  
III. Característiques del test d'aptitud. Puntuacions decils.
  
Nivells uniformes. Torn lliure:
  
- Raonament verbal: 4
  
- Raonament abstracte: 3,5
  
- Rapidesa i precisió perceptiva: 4
  
- Atenció i resistència a la fatiga: 4
  
- Agilitat mental: 3,5
  
- Memòria visual: 4
  
IV. Característiques de la valoració actitudinal.
  
Per a l'avaluació de les proves actitudinals són factors preferents que s'han de tenir en compte, d'acord amb l'ordre d'importància que tot seguit s'assenyala, els següents:
  
1. Autocontrol.
  
2. Serenitat.
  
3. Capacitat empàtica i maneig de les relacions interpersonals.
  
4. Sentit de la disciplina i de l'autoritat.
  
5. Desenvolupament de conductes corporatives i capacitat d'integració.
  
6. Seguretat i fermesa personal.
  
7. Sentit de la iniciativa.
  
8. Neutralitat professional.
  
9. Qualssevol altres d'anàloga significació als anteriorment esmentats.
  
A més, cal realitzar una anàlisi global de l'estructura de la personalitat, i en el cas de detectar-se alguna anomalia significativa per al desenvolupament de la funció policial, i si el tècnic i el tribunal ho consideren oportú abans de l'eliminació de l'opositor, aquestes proves hauran de contrastar-se mitjançant una entrevista a càrrec del tècnic.
  
La qualificació dels exercicis psicotècnics serà d'apte o no apte, i l'aspirant haurà de superar com a mínim, en el cas dels factors aptitudinals, quatre dels sis factors que cal valorar, i haurà de superar en tots els casos el factor d'agilitat mental.
  
Annex III
  
Proves físiques
  
El contingut de les proves físiques, únicament per al torn lliure, d'acord amb el que s'estableix en l'Ordre de 5 de desembre de 1994, és el següent:
  
De caràcter obligatori i eliminatori.
  
Consistirà a superar les proves d'aptitud física, el contingut i marques mínimes de les quals seran les següents:
  
1. Pujada de corda amb presa de peus: homes, 4 metres; dones, 3 metres.
  
2. Salt de longitud amb cursa: homes, 4 metres, dones, 3,80 metres.
  
3. Salt d'alçada: homes, 1,10 metres; dones, 1 metre.
  
4. Cursa de velocitat en 60 metres: homes, 10 segons; dones 12 segons.
  
5. Cursa de resistència en 1.000 metres: homes, 4 minuts; dones, 4 minuts 10 segons.
  
Quedaran exempts de realitzar aquesta prova d'aptitud física aquells opositors que en algun moment anterior hagueren superat aquestes mateixes proves a l'Ajuntament de San Antonio de Benagéber, per a la qual cosa hauran d'acreditar-ho per qualsevol manera admesa en dret. Aquesta acreditació s'haurà d'adjuntar a la sol·licitud de participació en el procés de selecció.
  
Annex IV
  
Temari
  
Grup primer. Dret constitucional i administratiu
  
Tema 1. La Constitució espanyola de 1978. El sistema constitucional. Principis generals. El Tribunal Constitucional.
  
Tema 2. Organització política de l'estat espanyol. Classe i forma d'estat. Organització territorial de l'estat.
  
Tema 3. La corona. El poder legislatiu. El poder executiu. El poder judicial. Relacions entre el Govern i les Corts Generals.
  
Tema 4. Les Corts Generals: les cambres. La funció legislativa. L'administració de justícia.
  
Tema 5. L'organització territorial espanyola. Les comunitats autònomes. Els estatuts d'autonomia, òrgans i competències. Les administracions públiques: estatal, autonòmica i local.
  
Tema 6. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les competències. Administració de justícia. Administració local. Economia i Hisenda.
  
Tema 7. Administració local: caràcter natural de l'administració local. L'administració local com a instrument de descentralització. L'administració local en la Constitució de 1978. Entitats que comprén l'administració local.
  
Tema 8. El dret administratiu: fonts. La llei. Normes no parlamentàries equiparades a la llei. El reglamento, concepte i classes. El procediment administratiu.
  
Grup segon. Règim local i policia
  
Tema 9. El municipi: òrgans unipersonals de govern. L'alcalde. Els tinents d'alcalde. Els regidors.
  
Tema 10. Òrgans col·legiats de govern. L'ajuntament en ple. La comissió de govern. Òrgans consultius i participatius: les comissions informatives.
  
Tema 11. La funció pública en general i els funcionaris de les entitats locals. El personal al servei de les administracions locals: concepte i classes. Adquisició i pèrdua de la condició de funcionari. Responsabilitat dels funcionaris. Règim disciplinari general.
  
Tema 12. El procediment administratiu. Estudi de la legislació general vigent en la matèria. Fases del procediment. Notificacions i audiències dels interessats.
  
Tema 13. La revisió administrativa de l'acte administratiu. Procediments i límits de la revisió. Recursos: reposició, alçada i revisió. El recurs contenciós administratiu.
  
Tema 14. Obligacions i competències dels ajuntaments: les ordenances municipals. Els bans d'alcaldia.
  
Tema 15. La seguretat ciutadana. Autoritats competents. Funcions de la policia local segons la Llei Orgànica de Forces i Cossos de Seguretat. Actuacions de la policia local en col·laboració amb la resta de les forces i cossos. Policia governativa i judicial.
  
Tema 16. La policia local: conceptes previs. Missions i objectius. Estructura orgànica i funcional.
  
Tema 17. El binomi policia local-ciutadà: conceptes previs, relació, finalitat. Suports ètics. Normes d'actuació.
  
Tema 18. Ordenament legislatiu de la policia local. Llei Orgànica de Forces i Cossos de Seguretat: principis bàsics d'actuació. Disposicions comunes estatutàries. Règim disciplinari.
  
Tema 19. La Llei de Coordinació de Policia Local de la Comunitat Valenciana. Disposicions generals. L'estructura i organització. Novetats legislatives introduïdes per la Llei 6/1999, de 19 d'abril, de la Generalitat Valenciana.
  
Tema 20. Procediments de selecció, promoció i mobilitat dels membres de la policia local. Regulació dels drets i deures dels policies locals a la Comunitat Valenciana.
  
Tema 21. L'Institut Valencià de Seguretat Pública. Regulació legal. Finalitats i funcions. Els cursos de formació, bàsics o selectius, de capacitació, d'integració d'auxiliars de policia local. El Registre de Policies Locals.
  
Grup tercer. Dret penal i policia administrativa
  
Tema 22. El Codi Penal: la Llei Orgànica 10/1995, de 23 de novembre. Concepte d'infracció penal: delicte i falta. Graus d'execució del delicte.
  
Tema 23. Les persones responsables criminalment dels delictes i les faltes. Accions i omissions. Dol i culpa. Autors, còmplices i encobridors.
  
Tema 24. Classes de faltes: contra els interessos generals de les poblacions, contra les persones i contra la propietat.
  
Tema 25. Classes de delictes: contra les persones, contra la llibertat i l'honestedat i contra la propietat.
  
Tema 26. La responsabilitat penal dels menors. La Llei Orgànica 5/2000, de 12 de gener. Últimes novetats legislatives en matèria penal, en especial la LO 7/2000, de 22 de desembre.
  
Tema 27. Principals infraccions a bans i ordenances municipals. Potestat sancionadora de l'administració local. Procediment sancionador.
  
Tema 28. Policia urbanística. Les llicències d'obra. Infraccions i sancions urbanístiques.
  
Grup quart. Policia de trànsit i circulació
  
Tema 29. El trànsit vial: introducció. Vies, vehicles i conductors. Les condicions tècniques del vehicle.
  
Tema 30. El text articulat de la Llei de Bases 18/1989. Tipificació de les principals infraccions. Infraccions de trànsit que constitueixen delicte. Procediment sancionador.
  
Tema 31. La Llei sobre Trànsit, Circulació de Vehicles a Motor i Seguretat Vial (Reial Decret Legislatiu 339/1990). Competències municipals en matèria de trànsit i seguretat vial.
  
Tema 32. El Reglament General de Vehicles. El Reial Decret 2.822/1998, de 23 de desembre.
  
Tema 33. El Reglament General de Circulació. El Reial Decret 13/1992, de 17 de gener.
  
Tema 34. El Reglament General de Conductors. El Reial Decret 772/1997, de 30 de maig.
  
Tema 35. Altres normes sobre trànsit i seguretat vial: el Codi de Circulació. La Llei 43/1999, de 25 de novembre, sobre adaptació de les normes de circulació a la pràctica del ciclisme.
  
Tema 36. El transport: concepte i classes. Servei públic de viatgers i servei públic de mercaderies o mixtos. El servei privat, mercaderies perilloses.
  
Tema 37. Condicions tècniques del transport i altres requisits principals. Reglament Nacional de Transports Urbans i Interurbans de Transport d'Automòbils Lleugers. El transport escolar.
  
Tema 38. Els accidents de trànsit: concepte i consideracions prèvies. Causes. Classes i fases.
  
Tema 39. Alcoholèmia: Concepte. Taxa d'alcoholèmia i efectes. Normes per a la realització de la prova d'alcoholèmia. Persones i casos en què és obligatòria la realització de la prova d'alcoholèmia.
  
Sociologia
  
Tema 40. Comportaments col·lectius. Concepte i classificació. Possibilitats d'intervenció en els fenòmens col·lectius. Els grups socials. Característiques i tècniques del grup.
  
Grup cinqué
  
Tema 41. La història de San Antonio de Benagéber. Antecedents històrics de la població. La colonització. L'entitat local menor. El nou municipi de San Antonio de Benagéber.
  
Tema 42. El terme municipal de San Antonio de Benagéber: situació, extensió, límits i característiques geogràfiques. Nuclis de població. Centres oficials i d'interés públic.
  
Tema 43. El nomenclàtor de carrers de San Antonio de Benagéber. Partides i camins del seu terme municipal. Accessos als distints nuclis i llocs: situació, estructura i problemàtica.
  
Annex V
  
Barem de mèrits
  
D'aplicació únicament al personal que tinga la condició de funcionari interí amb anterioritat al dia 17 de maig de 1999, d'acord amb el que s'estableix en l'article 39 de la Llei 50/1998, de 30 de desembre, de Mesures Fiscals, Administratives i d'Ordre Social, juntament amb la disposició transitòria quarta de la Llei 6/1999, de 19 d'abril, de la Generalitat Valenciana, de Policies Locals i de Coordinació de Policies Locals de la Comunitat Valenciana.
  
1. S'atorgaran 5 punts als aspirants que hagen obtingut el nomenament interí en els cossos de policia local de la Comunitat Valenciana amb anterioritat a l'entrada en vigor de la Llei 6/1999, de 19 d'abril, de la Generalitat Valenciana, de Policies Locals, i de Coordinació de Policies Locals de la Comunitat Valenciana, mitjançant la superació de proves selectives consistents, almenys, en el coneixement del temari exigit per a l'accés a l'escala i categoria en què es troben inclosos.
  
2. S'atorgaran 3 punts als aspirants que acrediten posseir una titulació superior a l'exigida per a la participació en les proves selectives de què es tracte.
  
3. Els serveis efectius prestats en el mateix cos i escala de la policia local amb anterioritat a l'entrada en vigor de la Llei 6/1999, de 19 d'abril, de la Generalitat Valenciana, de Policies Locals i de Coordinació de les Policies Locals de la Comunitat Valenciana, es valoraran en la seua totalitat de la manera següent, fins un màxim de 15 punts:
  
A l'ajuntament convocador En altres ajuntaments
  
6 anys complets o més 15 5
  
5 anys complets 14 4,6
  
4 anys complets 13 4,3
  
3 anys complets 12 4
  
2 anys complets 11 3,6
  
1 any complet 10 3,3
  
1 mes complet 0,9 0,3
  
4. La realització de cursos de formació a l'Institut Valencià de Seguretat Pública es valorarà fins a un màxim de 7 punts, d'acord amb el barem següent:
  
Nombre d'hores Diploma Certificat Certificat
  
 d'assistència d'aprofitament d'aprofitament
  
 excel·lent
  
De 20 a 50 hores 0,25 0,50 1
  
De 51 a 1 00 hores 0,50 1 2
  
De 101 a 150 hores 1 1,5 3
  
De 151 a 200 hores 1,5 2 4
  
De 201 a 250 hores 2 2,5 5
  
Més de 250 hores 2,5 3,5 7